Баща и майка беден ме родиха
Баща и майка беден ме родиха,
те бедни хора бяха на света,
но залог скъп сложиха ми в сърцето,
в наследство дадоха ми гордостта.

Научиха ме те да гледам смело
на всичко и с отворено сърце, 
научиха ме те да не подлагам
за чужда помощ своите ръце.

И горд бях аз и в радост, и в несгоди,
с надежди горди се стремях в света,
но срещнах после сила аз, която
пречупи и сломи ми гордостта.

Пред тая сила аз смирено паднах –
в очите си човек видях се нов,
таз сила беше ти, дете прекрасно
таз сила беше твоята любов.

Стихотворения на Стамен Панчев